Þingræður haldnar á Alþingi Íslendinga



Mér hefur borist svohljóðandi bréf: „Reykjavík, 14. mars 1979. Þórarinn Sigurjónsson, 2. þm. Suðurl., hefur ritað mér á þessa leið: „Þar sem ég vegna sérstakra anna mun ekki geta sótt þingfundi á næstunni leyfi ég mér samkv. 138. gr. laga um kosningar til Alþingis að óska þess, að vegna forfalla 1, varamanns taki 2. varamaður Framsfl. í Suðurlandskjördæmi, Sváfnir Sveinbjarnarson sóknarprestur, sæti á Alþingi í fjarveru minni.“ Þetta er yður, herra forseti, hér með tilkynnt með ósk um að þér látið fara fram rannsókn kjörbréfs í sameinuðu þingi. Ingvar Gíslason, forseti. Nd.“ Mér hefur borist einnig í sambandi við þetta bréf svo hljóðandi bréf: „Reykjavík, 12. 3. 1979. Hér með tilkynnist yður, að vegna sérstakra anna heima fyrir mun ég ekki geta tekið sæti á Alþingi í fjarveru Þórarins Sigurjónssonar, 2. þm. Suðurl. Virðingarfyllst, Hilmar Rósmundsson, 1. varaþm. Framsfl. í Suðurlandskjördæmi. Einnig hefur mér borist kjörbréf til handa séra Sváfni Sveinbjarnarsyni. Vil ég nú óska þess, að kjörbréfanefnd taki þessi gögn til athugunar og gef 8 mínútna fundarhlé meðan kjörbréfið er rannsakað. - Fundarhlé.



Herra forseti. Kjörbréfanefnd hefur athugað kjörbréf Sváfnis Sveinbjarnarsonar, 2. varaþm. Framsfl. í Suðurlandskjördæmi. N. hefur komist að þeirri niðurstöðu, að kjörbréfið er að öllu leyti löglegt, og mælir með samþykkt þess. Þess skal getið, að fyrir liggur einnig bréf frá 1. varaþm. Framsfl. í þessu kjördæmi, Hilmari Rósmundssyni, um að hann geti ekki vegna sérstakra anna heima fyrir tekið sæti á Alþingi.



Sváfnir Sveinbjarnarson hefur undirritað eiðstafinn og tekur nú sæti á Alþingi sem 2. þm. Suðurl. Býð ég hann velkominn til starfa á þingi.



Herra forseti. Það er skoðun þingflokks Framsfl., að ákvörðunartaka um uppsögn allra fiskveiðisamninga við erlendar þjóðir sé ekki mál sem rétt sé að tengja við þáltill. þessa sem einungis fjallar um tímabundinn samning um fiskveiðiréttindi Færeyinga á gagnkvæmnisgrundvelli. Ég segi því nei.



Herra forseti. Eins og ég greindi frá í umr. um þetta mál, þá er ég þeirrar skoðunar að það beri að segja upp hið fyrsta fiskveiðisamningum við bæði Norðmenn og Belga. En ég lít öðrum augum á þá samninga, sem um er að ræða við Færeyinga, og er ekki tilbúinn til þess að hengja till. um uppsögn samninga við þá aftan í þá heimild sem hér er lagt til að samþykkt verði. Með tilliti til þess, að ég vil ekki tengja þetta þannig saman og er ekki tilbúinn að fallast á að samningum við Færeyingana beri að segja upp, segi ég nei við þessari tillögu.



Herra forseti. Ég er andvígur því að segja upp samningi við Færeyinga. Ég tel samning við Norðmenn lítils virði fyrir báða aðila og er algerlega í höndum sjútvrh. Íslands hversu mikið Norðmenn fá að veiða hér. Á s. l. ári voru veiðar Norðmanna skornar niður í 2026 tonn úr 3122 tonnum árið áður. Samningurinn við Belga er of hár að mínum dómi, vegna þess að belgískum togurum hefur fækkað frá því að samningurinn var gerður úr 12 niður í 8. Ég er því fylgjandi, að utanrrn. Íslands í samráði við sjútvrn. taki upp frjálsa samninga við Belga um að lækka frá gildandi samningi hámarksafla þeirra úr 6500 tonnum, sem þeir hafa ekki komist upp í á undanförnum árum að veiða, og niður í a. m. k. 4400 tonn og þorskafla þar af um helming frá því sem hann er í gildandi samningi. Með tilliti til þessa segi ég nei.